***NACRT PRIJEDLOGA ODLUKE***

***za savjetovanje sa zainteresiranom javnošću***

Na temelju članka 20., 42. i 67. Zakona o lokalnim porezima („Narodne novine« broj 115/16) i članka 32. Statuta Općine Podcrkavlje (»Službeni vjesnik Brodsko-posavske županije« broj 04/13.), Općinsko vijeće Općine Podcrkavlje na svojoj \_\_. sjednici, održanoj dana \_\_\_\_\_\_2023. godine, donosi

**ODLUKU**

**o općinskim porezima Općine Podcrkavlje**

**I. OPĆE ODREDBE**

Članak 1.

Ovom Odlukom propisuje se vrsta poreza, stopa i visina poreza koji pripadaju Općini Podcrkavlje (dalje: Općina) te tijelo nadležno za utvrđivanje, evidentiranje, nadzor, naplatu i ovrhu radi naplate navedenih poreza.

**II. VRSTE POREZA**

Članak 2.

Općina uvodi te joj pripadaju sljedeći lokalni porezi:

1. porez na potrošnju,

2. porez na kuće za odmor

**1. Porez na potrošnju**

Članak 3.

Porez na potrošnju plaća se po stopi od 3% na potrošnju alkoholnih pića (vinjak, rakiju i žestoka pića), prirodnih vina, specijalnih vina, piva i bezalkoholnih pića u ugostiteljskim objektima na području Općine Podcrkavlje.

Obveznik plaćanja poreza na potrošnju je svaka pravna i fizička osoba koja pruža ugostiteljske usluge.

Članak 4.

Osnovica poreza na potrošnju je prodajna cijena pića po kojoj se pića prodaju u ugostiteljskim objektima, bez poreza na dodanu vrijednost.

Porezni obveznik utvrđenu obvezu poreza na potrošnju iskazuje na obrascu PP- MI-PO i predaje ga do 20. dana u mjesecu za prethodni mjesec. Utvrđenu obvezu porezni obveznik dužan je platiti do posljednjeg dana u mjesecu za prethodni mjesec.

Porez na potrošnju prihod je Proračuna Općine Podcrkavlje.

Članak 5

Poslove utvrđivanja, evidentiranja, nadzora, naplate i ovrhe radi poreza na potrošnju obavlja Ministarstvo financija, nadležna ispostava Porezne uprave.

**2. Porez na kuće za odmor**

Članak 6.

Kućom za odmor smatra se svaka zgrada ili dio zgrade ili stana koji se koristi sezonski i povremeno. Kućom za odmor ne smatraju se gospodarske zgrade koje služe za smještaj poljoprivrednih strojeva, oruđa i drugog pribora.

Članak 7.

Porez na kuće za odmor plaćaju pravne i fizičke osobe koje su vlasnici kuće za odmor na području Općine.

Članak 8.

Porez na kuće za odmor plaća se u godišnjem iznosu od 1,33 EUR /m2 korisne površine kuće za odmor na cijelom području Općine.

Članak 9.

Obveznici poreza na kuće za odmor moraju nadležnom poreznom tijelu dostaviti podatke o kućama za odmor, koji se odnose na mjesto gdje se nalaze ti objekti, te korisnu površinu. Podatke iz stavka 1. ovoga članka treba dostaviti do 31. ožujka godine za koju se utvrđuje porez na kuće za odmor.

Porez na kuće za odmor plaća se u roku od 15 dana od dana dostave rješenja o utvrđivanju tog poreza. Porez na kuće za odmor prihod je Proračuna Općine Podcrkavlje.

Članak 10.

Poslove utvrđivanja, evidentiranja, nadzora, naplate i ovrhe radi naplate poreza na kuće za odmor obavlja Ministarstvo financija, nadležna ispostava Porezne uprave.

**III. DAVANJE OVLASTI FINI**

Članak 11.

Ovlašćuje se nadležna organizacija platnog prometa zadužena za raspoređivanje uplaćenih prihoda, da naknada koja pripada Ministarstvu financija, Poreznoj upravi u iznosu od 5% od ukupno uplaćenih prihoda, obračuna i uplati u državni proračun i to do zadnjeg dana u mjesecu za protekli mjesec.

**IV. PRIJELAZNE I ZAVRŠNE ODREDBE**

Članak 12.

Postupci utvrđivanja poreza započeti po odredbama Odluke o porezima Općine Podcrkavlje (»Službeni vjesnik Brodsko-posavske županije« broj 19/17)., koji nisu dovršeni do stupanja na snagu ove Odluke, dovršiti će se prema odredbama Odluke o porezima Općine Podcrkavlje (»Službeni vjesnik Brodsko-posavske županije« broj 19/17).

Članak 13.

Stupanjem na snagu ove Odluke, prestaje važiti Odluka o porezima Općine Podcrkavlje (»Službeni vjesnik Brodsko-posavske županije« broj 19/17).

Članak 14.

Ova Odluka objavit će se u »Službenim novinama Općine Podcrkavlje«, a stupa na snagu 1. siječnja 2024. godine

*OPĆINSKO VIJEĆE*

*OPĆINE PODCRKAVLJE*

KLASA:

URBROJ:

Podcrkavlje,

PREDSJEDNIK OPĆINSKOG VIJEĆA

Damir Miletić, ing.

Dostaviti:

1. Dosje sjednica
2. Pismohrana
3. Službene novine Općine Podcrkavlje
4. Porezna uprava – Ispostava Slavonski Brod
5. [www.podcrkavlje.hr](http://www.podcrkavlje.hr)